
PREDMET: Pojašnjenje tenderske dokumentacije br. 02/26 od 11.03.2026. godine – Smještaj u ino i u zemlji, avio karte, drumski prevoz u inostranstvu.

Obavještavamo potencijalne ponuđače da su postavljena pitanja za pojašnjenje tenderske dokumentacije od potencijalnih ponuđača, pa Vam isto u skladu sa članom 95 Zakona o javnim nabavkama („Službeni list CG“, br. 74/19, 3/23, 11/23, 84/24), a na osnovu ovlašćenja iz Rješenja o imenovanju Komisije za sprovođenje postupka javne nabavke br. 06-4256/26-429/2 od 10.03.2026. godine, dostavljamo sa odgovorom. 

Pitanje:
1. Stručni i kadrovski kapaciteti U tenderskoj dokumentaciji je propisan uslov da privredni subjekt mora imati minimum 4 zaposlena. Imajući u vidu procijenjenu vrijednost nabavke i prirodu predmeta nabavke (posredovanje u rezervaciji avio karata, hotelskog smještaja i organizaciji prevoza), molimo pojašnjenje na osnovu kojih kriterijuma je određen minimalni broj od četiri zaposlena, imajući u vidu princip proporcionalnosti iz Zakon o javnim nabavkama Crne Gore. Smatramo da navedeni uslov može biti nesrazmjeran predmetu nabavke i procijenjenoj vrijednosti, imajući u vidu da se radi o agencijskim uslugama posredovanja.

Odgovor:
Uslov koji se odnosi na minimalan broj od četiri zaposlena postavljen je imajući u vidu specifične potrebe Službe Predsjednika, kao i značaj kontinuiteta u pružanju usluge bez mogućnosti zastoja u realizaciji nabavke.
Predmet nabavke — posredovanje u rezervaciji avio-karata, hotelskog smještaja i organizaciji prevoza — zahtijeva stalnu dostupnost i operativnost privrednog subjekta, uključujući i period godišnjih odmora, službenih putovanja ili eventualnih odsustava ili spriječenosti za rad zaposlenih. S obzirom na to da se radi o uslugama koje su često vremenski osjetljive i neposredno povezane sa službenim obavezama Predsjednika i njegovog kabineta, bilo kakav prekid ili zakašnjenje u pružanju usluge moglo bi dovesti do ozbiljnih organizacionih problema.
Imajući to u vidu da uslov o minimalno četiri zaposlena nije postavljen proizvoljno, već u skladu sa principom proporcionalnosti — u mjeri koja je nužna i opravdana da bi se obezbijedila blagovremena, kvalitetna i neprekidna realizacija ugovora. Taj broj zaposlenih obezbjeđuje da privredni subjekat raspolaže dovoljnim kapacitetima za organizaciju posla, zamjenu osoblja u slučaju odsustva i pravovremeno reagovanje na zahtjeve naručioca.
Drugim riječima, uslov je proporcionalan potrebama naručioca i karakteru ugovora, jer direktno doprinosi pouzdanosti i efikasnosti realizacije usluga koje su od posebnog značaja za funkcionisanje Službe Predsjednika.

Pitanje:
2. Provjera cijena od strane Naručioca U tehničkoj specifikaciji je navedeno da Naručilac može vršiti provjeru cijena avio karata i hotelskog smještaja na drugim sajtovima ili kod drugih agencija i u slučaju odstupanja zahtijevati od izvršioca da obezbijedi povoljniju ponudu koju je naručilac pronašao. Molimo pojašnjenje na koji način ponuđač može garantovati cijene koje su dostupne na internet platformama ili kod drugih ponuđača, imajući u vidu da su cijene avio karata i hotelskog smještaja promjenjive i zavise od trenutne raspoloživosti i uslova prodaje. Takođe napominjemo da je tenderskom dokumentacijom već propisan uslov da ponuđač mora biti IATA akreditovana agencija i da mora imati povezanost sa globalnim rezervacionim sistemom AMADEUS, kroz koji se vrši rezervacija i izdavanje avio karata, pa molimo dodatno pojašnjenje načina primjene navedenog uslova provjere cijena. 

 
Odgovor:
Naručilac ističe da je odredba koja se odnosi na provjeru cijena uvedena isključivo u cilju zaštite javnog interesa i obezbjeđenja ekonomičnosti trošenja sredstava, a ne kao obaveza ponuđača da unaprijed garantuje fiksne cijene koje su po svojoj prirodi promjenjive.

 
Pitanje:
3. Rok za dostavljanje ponude U tehničkoj specifikaciji je navedeno da ponuđač mora dostaviti ponudu u roku do 60 minuta od prijema zahtjeva naručioca. Molimo pojašnjenje da li se navedeni rok odnosi na sve vrste zahtjeva, uključujući složenije zahtjeve za organizaciju putovanja (npr. interkontinentalni letovi, kombinacije letova, hotelski smještaj i prevoz), ili se odnosi na dostavljanje inicijalnih opcija.


Odgovor:
Da, odnosi se na sve vrste zahtjeva.
 
Pitanje:
4. Uslovi plaćanja Molimo pojašnjenje razloga za određivanje roka plaćanja od 60 dana, imajući u vidu da je riječ o uslugama posredovanja gdje turističke agencije imaju obavezu neposrednog plaćanja dobavljačima (avio-kompanijama, hotelima i drugim pružaocima usluga) u roku od 7dana maksimum

 
Odgovor:
Naručilac pojašnjava da je rok plaćanja od 60 dana definisan u skladu sa raspoloživim finansijskim sredstvima, što ne isključuje mogućnost ranijeg izmirenja obaveza.

U tom smislu, naručilac naglašava da ponuđači prilikom formiranja svojih ponuda treba da uzmu u obzir sve troškove poslovanja, uključujući i finansijske aspekte vezane za rokove plaćanja, te da u skladu s tim definišu cijene svojih usluga.

Predmetni rok plaćanja predstavlja standardni ugovorni uslov naručioca i primjenjuje se jednako na sve ponuđače, čime se obezbjeđuje princip jednakog tretmana i transparentnosti u postupku javne nabavke.

 
Pitanje:
5. Predmet nabavke – hotelski smještaj U naslovu i opisu predmeta javne nabavke naveden je i hotelski smještaj u zemlji i inostranstvu. Međutim, u tehničkoj specifikaciji nijesu predviđene niti opisane usluge koje se odnose na rezervaciju hotelskog smještaja. Molimo pojašnjenje da li je hotelski smještaj zaista dio predmeta ove javne nabavke ili je navedeni dio ostao u naslovu predmeta nabavke greškom?

Odgovor:
Hotelski smještaj je dio predmeta nabavke i jasno je definisan tehničkom specifikacijom.

